Life on Mars?

«Life on Mars?» er en sang av den britiske rockeartisten David Bowie fra albumet Hunky Dory, som ble utgitt på singel i 1973. Sangen, som BBC Radio 2 senere kalte «en krysning mellom en Broadway-musikal og et Salvador Dalí-maleri, hadde med Rick Wakeman på piano. Når den ble utgitt som singel i juni 1973, nådde den 3.-plass i Storbritannia og lå på listen i 13 uker. 

Sangen ble i 2006 brukt i den engelske komedie-dramaserien Life on Mars, og kom på nytt igjen inn på de britiske hitlistene da, og nådde 55.-plass. Sangen er en av Bowies mest kjente sanger. Neil McCormick i The Daily Telegraph har rangert sangen på førsteplass i sin liste over de 100 beste sangene gjennom tidene. Han har også kommentert sangen:

«En ganske herlig merkelig hymne, der kombinasjonen av gripende, lengtende melodi og levende, poetiske bilder klarer et knep veldig spesiell for kunsten i denne sangen: å samtidig være helt ugjennomtrengelig og likevel klangfull med personlig betydning. Du ønsker å heve stemmen og synge med, men Bowies abstrakte oppkuttede tekst tvinger deg til å gi sangen noe av deg selv bare for å få følelsen av opplevelsen. Og, som alle gode låter, har den en nydelig melodi.»

 Opphav 
I 1968 skrev Bowie «Even a Fool Learns to Love», en sang med tekst av Bowie satt til musikk av en fransk sang, «Comme d'habitude» fra 1967. Bowie-sangen ble aldri utgitt, men Paul Anka kjøpte rettighetene til den originale franske versjonen og skrev den om til «My Way», gjort kjent av Frank Sinatra i 1969 på albumet med samme navn. Suksessen til Anka-versjonen fikk Bowie til å skrive «Life on Mars?» som en parodi på Sinatras innspilling. I en merknad for samleplata som fulgte juni 2008-utgaven av The Mail on Sunday, skildret Bowie hvordan han skrev sangen:

« Arbeidsrommet var et stort tomt rom med en sjeselong; en billig art nouveau-skjerm ('William Morris,' fortalte jeg alle som spurte); et stort, overfylt, frittstående askebeger og et flygel. Lite annet. Jeg startet å arbeide på pianoet og hadde hele teksten og melodien ferdig sent på ettermiddagen.  » 

Bowie sa at Wakeman «utsmykket den originale pianodelen hans» og gitarist Mick Ronson skapte «et av hans første og beste strykerarrangement» for sangen. Teksten på omslaget til Hunky Dory indikerer at songen var «inspirert av Frankie». For å promotere singelen regisserte Mick Rock en video for sangen, med Bowie i en turkis dress mot en hvit bakgrunn.

En anmelder antydet at sangen ble skrevet av Bowie etter "en kort og smertefull affære" med sin eks-kjæreste, skuespillerinnen Hermione Farthingale. Under en konsert i 1990, introduserte Bowie sangen med å si: «Du blir forelsket, du skriver en sang. Dette er en kjærlighetssang.»

 Teksten 
BBC Radio har skildret «Life on Mars?» som «en av de rareste tekstene noen gang» og består av «massevis av surrealistiske bilder» som et Salvador Dalí-måleri. Tekstlinjen «Look at those cavemen go» er en referanse til sangen «Alley Oop», en hit i 1960 for det amerikanske doo-wop-bandet The Hollywood Argyles.

Da Hunky Dory kom ut i 1971, oppsummerte Bowie sangen som «reaksjonen til en følsom ung jente overfor media». I 1997 la han til «jeg tror hun er misfornøyd med virkeligheten... at hun lever i ulage med virkeligheten, men blir fortalt at det finnes langt større ting i livet et sted, og hun er bittert skuffet over at hun ikke har tilgang til det.»

 Utgivelse 
Sangen ble utgitt på singel i juni 1973, og har lenge blitt regnet som en klassiker som har blitt mye spilt på radio. For å promotere singelen laget Mick Rock en enkel, men påfallende promovideo, der Bowie i dress synger sangen solo foran en helt hvit bakgrunn. Singelen nådde tredjeplass på den britiske singellisten, og holdt seg der i 13 uker.

I februar 1999 førte musikkmagasinet Q opp singelen som en av de 100 største singlene gjennom tidene, stemt frem av leserne. Den har fortsatt å dukke opp på Q sine lister av denne typen. I 1986 stemte lytterne på BBC Radio 2 i Storbritannia frem sangen som Bowies beste noen gang.

I juni 2013 ble singelen igjen utgitt i en begrenset utgave, også da på vinyl. På A-siden var det en remix av studioversjonen, og på B-siden en liveversjon fra Boston Music Hall den 1. oktober 1972. Dette var en picture disc, og på A-siden var det et bilde av Bowie fra slutten av musikkvideoen av sangen, og på B-siden et av Bowie fra en konsertopptreden som mest sannsynlig er fra Boston Music Hall.

 Livefremføringer 
Sangen ble fremført på de fleste konsertene når Bowie turnerte Ziggy Stardust (1972/73), Isolar (1976), Serious Moonlight (1983), Sound+Vision (1990), The Hours... (1999), Mini Tour (2000),  Heathen (2002), og Reality (2003/04).

 Coverversjoner 
«Life on Mars?» er blitt covret av en lang rekke artister.

Allerede i 1974 utga Barbra Streisand en versjon av sangen på sitt album ButterFly. Bowie selv var ikke veldig begeistret for denne utgaven, og sa rett ut at den var «Jævla avskyelig. Sorry, Barb, men det var grusomt».

I 1975 utga Anni-Frid Lyngstad fra ABBA en svensk-oversatt versjon, under navnet «Liv på Mars», på albumet Frida ensam.

 Eksterne lenker 


Kategori:David Bowie-sanger
Kategori:Sanger fra 1971
Kategori:Sanger fra 1973
Kategori:Singler fra 1973
Kategori:Rockesanger fra 1970-årene
Kategori:Rockeballader
Kategori:Glamrock-sanger
Kategori:Soft rock-sanger
Kategori:Barbra Streisand-sanger